To personer er sigtet for blandt andet udskænkning af alkohol til mindreårige på jysk festival.

To yngre mænd måtte tidligt lørdag aften pakke sammen på musikfestivalen Varde Open Air i Vestjylland, efter politiet lukkede deres alkoholfri bar. Baren var ikke så alkoholfri, som den gav udtryk for.

I løbet af dagen havde arrangøren fået nys om, at der uden tilladelse blev solgt alkohol i Melonbaren, og derfor blev politiet kontaktet.

- Ved boderne finder vi flere tomme og halvtomme flasker vodka, og dem har vi beslaglagt, siger vagtchef Erik Lindholdt fra Syd- og Sønderjyllands Politi til TV 2.

Vodka under baren

Politiet sigtede også de to mænd, som begge var i starten af 20’erne, for at sælge alkohol uden bevilling og skænke alkohol til mindreårige.

- Det foregår på den måde, at de skænker en drink. Så tager de glasset ned under disken, hvor de fylder vodka i, så andre ikke ser det. Det skulle være fremgangsmåden, siger vagtchef Erik Lindholdt.

Men det satte politiet en effektiv stopper for. Udover sigtelserne fik de to mænd også inddraget tilladelsen til at drive deres stand.

Formanden tog en slurk

Festivalens formand, Torben Lehman, fortæller til Jyske Vestkysten, at han kontaktede politiet, efter to 16-årige drenge var kommet hen til ham med to sprittede melonsmoothies fra Melonbaren.

- Så gik jeg hen i baren og greb den gennemsigtige plastikflaske, han var ved at hælde i en smoothie, og tog en tår. Det var ren vodka, siger Torben Lehmann til Jyske Vestkysten.

Varde Open Air står selv for salg af alkohol. Derfor skal alle privatejede stande, som Melonbaren, være alkoholfri.

Festivalen varede fredag og lørdag og havde i år musik fra blandt andre L.O.C., Mads Langer, Carpark North, Djämes Braun og Phlake.